Príloha I

Prehodnotenie vykonávania štátneho dozoru 
v oblasti bezpečnosti a ochrany zdravia pri práci 
ustanoveného osobitným predpisom v rezorte 

Ministerstva financií Slovenskej republiky
(Colná správa)

Colné riaditeľstvo Slovenskej republiky, Mierová 23, 815 11 Bratislava
k č.j.: 44000/2002-890703

Prehodnotenie vykonávania štátneho dozoru v oblasti bezpečnosti a ochrany zdravia pri práci ustanoveného osobitným predpisom

	Zákon č. 200/1998 Z.z. o štátnej službe colníkov o zmene a doplnení niektorých ďalších zákonov v šiestej časti pojednáva o oblasti bezpečnosti a ochrane zdravia pri výkone štátnej služby. V § 130 zveruje odborný dozor nad bezpečnosťou a ochranou zdravia pri výkone štátnej služby a nad požiarnou  ochranou orgánu dozoru služobného úradu podľa osobitného predpisu, kde odkazuje na zákon NR SR č. 330/1996 Z.z. o bezpečnosti a ochrane zdravia pri práci v znení neskorších predpisov. Zákon NR SR č. 330/1996 Z.z. v znení neskorších predpisov v § 3 ustanovuje dozor nad plnením podmienok na zaistenie bezpečnosti a ochrane zdravia pri práci ustanovených týmto zákonom vykonávajú orgány inšpekcie práce podľa zákona NR SR č. 95/2002 Z.z. o inšpekcii práce a o zmene a doplnení niektorých zákonov a orgány dozoru podľa osobitných predpisov dotýkajúcich sa bezpečnosti a ochrany zdravia pri práci pričom odkazuje na zákon č. 200/1998 Z.z. Zákon NR SR č. 95/2002 Z.z. v znení neskorších predpisov v § 2 ods. 4  a  5 upravuje, že inšpekciu práce možno vykonávať v zariadeniach ozbrojených zborov Ministerstvo financií len so súhlasom príslušného ústredného orgánu a na vybraných pracoviskách, v ktorých sa nachádzajú utajované skutočnosti čo je väčšina útvarov colnej správy sa nevykonáva resp. podľa osobitných predpisov.
	Z uvedeného vyplýva, že odborný dozor nad bezpečnosťou práce v colnej správe po ustanovení má vykonávať orgán dozoru služobného úradu CR SR, ktorý sa v tomto čase začína formovať.
	Colná správa SR v súlade s platnou legislatívou má zriadenú komisiu bezpečnosti a ochrany zdravia pri práci na colnom riaditeľstve SR a na všetkých 14 colných úradoch. Na colných úradoch za oblasť bezpečnosti a ochrany zdravia zodpovedá zamestnanec v kumulovanej funkcii za oblasť bezpečnosti a ochrany zdravia pri práci, požiarnej ochrany, organizačného oddelenia hospodárskeho oddelenia. Zamestnanec zaradený na colnom riaditeľstve vykonávať funkciu bezpečnosti a ochrany zdravia pri práci metodicky riadi a kontroluje prácu zamestnancov na colných úradoch v príslušnej oblasti a čiastočne plní i úlohy odborného dozoru nad bezpečnosťou práce v colnej správe. 
	Zriadenie funkcie pre výkon odborného dozoru nad bezpečnosťou práce v colnej správe a jej personálne obsadenie odborne spôsobilými zamestnancami sa predpokladá uskutočniť v rámci plnenia tohoto uznesenia a po schválení návrhu postupného zvýšenia početného stavu v colnej správe a podmienenými možnosťami štátneho rozpočtu Slovenskej republiky v jednotlivých rokoch. 
	Povinnosti, ktoré pre colnú správu na úseku bezpečnosti a ochrany zdravia pri výkone štátnej služby vyplývajú a najmä z vyššie citovaných právnych úprav, ako aj činností, ktoré colná správa vykonáva, možno konštatovať, že súčasná právna úprava odborného dozoru nad bezpečnosťou práce je nepostačujúca. K realizácii sa môže pristúpiť zriadením tabuľkového miesta zamestnanca colnej správy na colnom riaditeľstve. Organizačne by tento zamestnanec bol začlenený do služobného úradu (so zamestnancom pre vykonávanie odborného požiarneho dozoru v colnej správe) v priamej pôsobnosti kancelárie generálneho riaditeľa. 
	Náplň činnosti služobného úradu vychádza z vyššie citovanej platnej legislatívy, odborný dozor nad bezpečnosťou a ochranou zdravia pri výkone štátnej služby bude najmä:
a)	rozpracovávať zákony a nižšie všeobecne záväzné právne predpisy (vyhlášky, nariadenia vlády) do interných aktov riadenia generálneho riaditeľa colnej správy,
b)	spracovávať základné dokumenty, ktoré je colná  správa povinná na základe všeobecne záväzných právnych predpisov mať vypracované a podľa potreby ich  aktualizovať,
c)	vypracovávať, posudzovať alebo sa zúčastňovať na vypracovávaní materiálov, informácií z oblasti bezpečnosti a ochrany zdravia pri práci,
d)	pri posudzovaní projektovej dokumentácie, povoľovaní stavieb, rekonštrukcií a kolaudačných konaniach z hľadiska požiadaviek bezpečnosti a ochrany zdravia pri práci,
e)	schvaľovať fyzickým a právnickým osobám s oprávnením odborných prehliadok, skúšok a činností vyhradených technických zariadení vykonaných podľa osobitného predpisu      ich výkon v rámci colnej správy,
f)	v rozsahu vymedzenom zákonom a vyhláškou sa zúčastňovať objasňovania príčin ťažkých, hromadných, smrteľných a pracovných úrazov, prevádzkových nehôd, havárií a chorôb z povolania,
g)	vypracovávať  plány dozornej činnosti,
h)	kontrolovať, či v zariadeniach, na pracoviskách a tiež u užívateľov technických zariadení sú dodržiavané osobitné predpisy na zaistenie bezpečnosti a ochrany zdravia pri výkone štátnej služby a práci a či sú zistené nedostatky odstraňované v určených termínoch,
i)	kontrolovať, či v zariadeniach a na pracoviskách a tiež u prevádzkovateľov technických zariadení sú dodržiavané osobitné predpisy na zaistenie bezpečnosti technických zariadení,
j)	kontrolovať, či odborné prehliadky, revízie, skúšky a kontroly na vyhradených technických a ostatných zariadeniach sú vykonávané podľa osobitných predpisov a či zistené nedostatky sú odstraňované v stanovených termínoch,
k)	koordinovať úlohy vzdelávania v oblasti bezpečnosti pri práci pri výkone štátnej služby a práci,
l)	riadiť, koordinovať a kontrolovať činnosť zamestnancov zodpovedných za oblasť bezpečnosti a ochrany zdravia pri práci na colných úradoch,
m)	spolupracovať s ministerstvom financií, ministerstvom práce a sociálnych vecí, s inšpektorátmi práce, colnými úradmi, so služobnými úradmi, ktoré vykonávajú štátny odborný dozor nad bezpečnosťou práce, hygienickou, zdravotníckou službou a ministerstvom životného prostredia,
n)	zúčastňovať sa na rezortných, medzirezortných a regionálnych rokovaniach o bezpečnosti a ochrane zdravia pri práci, ktoré súvisia s výkonom služby a práce v colnej správe.

Oprávnenia služobného úradu colnej správy pri výkone odborného dozoru nad bezpečnosťou a  ochranou zdravia vychádzajú z  platnej legislatívy a  jeho zamestnanec pri výkone odborného dozoru nad bezpečnosťou a ochranou zdravia je oprávnený najmä:
●  vstupovať kedykoľvek do priestoru kontrolovaného subjektu bez  predchádzajúceho oznámenia a ohlásenia na základe oprávnenia vydaného generálnym riaditeľom colnej správy,
●  nariaďovať vylúčenie strojov a zariadení z prevádzky, vydávať zákazy používania prevádzkových priestorov, technológií, vecí, zariadení a postupov, ako bolo zistené,                                                                                                                         že závažným spôsobom ohrozujú život alebo zdravie osôb, prípadne že môžu byť zdrojom závažného verejného ohrozenia,
●  nariaďovať technické a organizačné opatrenia na odstránenie zistených závad a nedostatkov,
●  zakázať výkon služby  a práce, ktoré by mohli ohrozovať bezpečnosť a ochranu zdravia osôb a majetku, bezpečnosť pracoviska, technického zariadenia, príp. môžu zapríčiniť prevádzkovú nehodu, haváriu alebo spôsobiť verejné ohrozenie,
●  zakázať prácu nadčas,  prácu v noci a prácu žien a mužov, ak je vykonávaná v rozpore s osobitnými predpismi,
●  ukladať postihy colníkom a civilným zamestnancom, ktorí závažným spôsobom porušili služobné a pracovné povinnosti na zaistenie bezpečného výkonu služby, bezpečnej práce, bezpečnej prevádzky technických zariadení a pracovné podmienky, alebo zatajili skutočnosti dôležité pre výkon dozoru,
●  predkladať návrhy generálnemu riaditeľovi colnej správy na riešenie postihu tých colníkov a civilných zamestnancov, ktorí závažným spôsobom porušili osobitné všeobecné právne predpisy a interné akty riadenia z oblasti bezpečnosti a ochrany zdravia pri práci,
●  bez zbytočného odkladu oznamovať priamemu nadriadenému prípady, keď odborný dozor nad bezpečnosťou práce nariadil opatrenia pod písm. b), d), e) a do 24 hodín i generálnemu riaditeľovi colnej správy.

	Odborný dozor nad bezpečnosťou a ochranou zdravia pri práci je vykonávaný v 160 objektoch colnej správy na území Slovenskej republiky – colné riaditeľstvo a colné úrady. V týchto objektoch sa nachádzajú utajované skutočnosti a je zároveň vykonávaná štátna služba a pracovné činnosti vykonávané civilnými zamestnancami. V nadväznosti na výkon štátnej služby a obmeny colníkov sa počty na jednotlivých úsekov nevykazujú. Dôvodom je i obmedzenie informácií vyplývajúcich zo zákona. 
	Zákon NR SR č. 314/2001 Z.z. o ochrane pred požiarmi v § 66 ods. 1 písm. a) sa vylučuje pôsobnosť Ministerstva vnútra SR, krajského riaditeľstva a okresného riaditeľstva Hasičského a záchranného zboru z vykonávania preventívnych protipožiarnych kontrol, okrem iného v objektoch colnej správy. Ustanovenie § 66 ods. 3 zákona upravuje, že vykonávanie požiarneho dozoru v objektoch colnej správy ustanoví po dohode s Ministerstvom vnútra SR príslušný ústredný orgán t.j. Ministerstvo financií SR v osobitnom predpise. Z uvedeného vyplýva, že výkon štátneho požiarneho dozoru (vzhľadom k ustanoveniu § 130 zákona 220/1998 Z.z. ) prislúcha služobnému úradu colnej správy podľa osobitného predpisu, ktorý vydá Ministerstvo financií SR dohode s MV SR.
	Aj v tejto oblasti je situácia podobná ako v oblasti odborného dozoru nad bezpečnosťou a ochranou zdravia pri  práci,  tabuľkové  miesto zamestnanca   colnej   správy nie je z uvedených dôvodov zriadené a plnenie úloh štátneho požiarneho dozoru čiastočne plní technik požiarnej ochrany colného riaditeľstva SR.
	Otázka zriadenia štátneho požiarneho dozoru v colnej správe bude v IV. Q 2002 priebežne konzultovaná s príslušným útvarom Ministerstva financií SR tak, aby štátny požiarny dozor v colnej správe bol zriadený a začal svoju činnosť v II. štvrťroku 2003.

                                                                   JUDr. Milan JASENOVEC
                                                                    generálny riaditeľ CR SR